นายกรัฐมนตรี รับมอบแถลงการณ์จากตัวแทนเยาวชน APEC ย้ำการมีส่วนร่วมของเยาวชน ขับเคลื่อนการพัฒนาในภูมิภาคเอเชีย – แปซิฟิก
คณะผู้แทนเยาวชนจากเขตเศรษฐกิจเอเปคในโครงการ APEC Voices of the Future เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อมอบแถลงการณ์เยาวชน (Youth Declaration) ที่ห้องสีม่วง ตึกไทยคู่ฟ้า ทำเนียบรัฐบาล โดยนายกรัฐมนตรี กล่าวว่า รัฐบาลตระหนักถึงบทบาทสำคัญของเยาวชนในฐานะผู้ที่ขับเคลื่อนการพัฒนาและความเจริญเติบโตให้แก่ภูมิภาคในอนาคต พร้อมส่งเสริมมุมมองและการมีส่วนร่วมของเยาวชน ซึ่งจะมีส่วนช่วยสนับสนุนการพัฒนาทางเศรษฐกิจในภูมิภาคเอเชีย – แปซิฟิก ให้เติบโตอย่างสมดุลและคำนึงถึงอนาคตของคนรุ่นต่อไป โอกาสนี้ นายกรัฐมนตรี รับมอบแถลงการณ์เยาวชน พร้อมเน้นย้ำว่า รัฐบาลไทยพร้อมรับฟังเสียงของเยาวชน ในฐานะ “เสียงของอนาคต เสียงของคนรุ่นใหม่” เพื่อนำไปเป็นส่วนหนึ่งในการปรับเปลี่ยนนโยบายให้สอดคล้อง และคำนึงถึงคนรุ่นต่อไป ทำให้ภูมิภาคเดินหน้าต่อไปได้อย่างเข้มแข็งภายหลังเสร็จสิ้นการหารือ นายกรัฐมนตรีพาคณะผู้แทนเยาวชนจากเขตเศรษฐกิจเอเปคฯ เยี่ยมชมตึกและห้องสำคัญสำหรับการพบหารือผู้นำต่างประเทศ ทั้งห้องสีงาช้าง ตึกไทยคู่ฟ้า ตึกภักดีบดินทร์ พร้อมถ่ายภาพเป็นที่ระลึกบริเวณสนามหญ้า หน้าตึกไทยคู่ฟ้า นายกรัฐมนตรี กล่าวว่า มีความสุขและบอกกับสื่อมวลชนว่า จะไม่ให้สัมภาษณ์เรื่องอื่นๆ นอกจากเรื่องการประชุมเอเปค  ขณะนี้ การเตรียมความพร้อมการประชุมคืบหน้าแล้วร้อยละ 90 จะทำให้ดีที่สุด และย้ำให้ประชาชนเป็นเจ้าภาพที่ดี ช่วยกันดูแลความปลอดภัย